የሩዋንዳ ዜጎች ጅምላ ጭፍጨፋ 25ኛ ዓመት በአዲስ አበባ ስታዲየም ይከበራል
በሩዋንዳ በቱትሲዎች ላይ የተደረገው ጅምላ ጭፍጨፋ 25 ዓመት “መራመድ ለማስታወስ “በሚል መሪ ቃል እሁድ ግንቦት 11 ቀን 2011 ዓ.ም በአዲስ አበባ ስታዲየም ይከበራል፡፡በሩዋንዳ በአመዛኙ በሁቱ አመራር ስር በነበረችበት ወቅት በተፈጠረ የጎሳ ግጭት ከ100 ቀናት ባልበለጡ ጊዜያት ውስጥ ከአንድ ሚሊየን በላይ ሩዋንዳውያን በአሰቃቂ ሁኔታ ለህልፈት ተዳርገዋል፡፡የሩዋንዳ መንግስትና ህዝብ ባደረጉት ከፍተኛ ጥረትና የመንፈስ ጥንካሬ ያለፈውን ክስተት ዳግም በማይከሰትበት ሁኔታ መማማሪያ አድርገውት ማለፍ ችለዋል፡፡ያምሆኖ በወቅቱ ህይወታቸውን የተነጠቁ ዜጎቻቸው በየአመቱ መታሰቢያ በማዘጋጀት ያስቧቸዋል፡፡ይህ መታሰቢያ ለሙታኑና ቤተሰቦቻቸውን ላጡት ክብር ለማሳየት እንዲሁም ካለፈው ስህተት ሩዋንዳውያንም ሆኑ ሌሎች የአለም አገራት የእርስ በርስ እልቂትን አስከፊነት ማሳያ መሆኑን ይናገራሉ፡፡ይህንንም አስመልክቶ መጋቢት 29/2011 በሩዋንዳ በተዘጋጀው የመታሰቢያ ዝግጅት ላይ የኢ.ፌ.ዴ.ሪ ጠቅላይ ሚኒስቴር አብይ አህመድ ተገኝተው ዝግጅቱ ላይ ተካፋይ መሆናቸውም ይታወሳል፡፡ከዚህም በመነሳት የውጭ ጉዳይ ሚኒስቴር በኢትዮጵያ ከሚገኘው የሩዋንዳ ኤምባሲ፣ ከአዲስ አበባ ወጣቶችና ህፃናት ቢሮ፣ ከአዲስ አበባ ወጣቶችና በጎ አድራጎት ቢሮ እና ከአዲስ አበባ ትምህርት ቢሮ ጋር በመተባበር ግንቦት 11/2011 በአዲስ አበባ ስታዲየም ለማካሄድ ዝግጅቱ ተጠናቋል፡፡በዚህ የመታሰቢያ የእግር ጉዞ ላይ የዲፕሎማቲክ ማህበረሰብ፣ የኢ.ፌ.ዲ.ሪ. ውጭ ጉዳይ ሚኒስቴር ሰራተኞች፣ ከአዲሰ አበባ ማህበረሰብ የተውጣጡ ወጣቶች፣ ሴቶችና ተማሪዎች በአጠቃላይ ቁጥራቸው ወደ 3 ሺህ የሚደርሱ ተሳታፊዎች እና ሌሎች ተጋባዥ እንግዶች ይገኙበታል፡፡ህይወታቸው ካለፉት ሩዋንዳዊያን መካከል 70 በመቶ የሚሆኑት የቱትሲ ጎሳ ያላቸው ዜጎች በመሆናቸው የቱትሲ ጅምላ ጭፍጨፋ በሚል ከአለም አሰቃቂ ክስተቶች አንዱ ሆኖ ይታወሳል፡፡ 